Uittreksel: Tenk deur Pieter Stoffberg Penguin Random House South Africa
Uittreksel: Tenk deur Pieter Stoffberg
This entry was posted on 05 May 2022.
1987. 'n Konvooi vegvoertuie is op pad na Angola om oorlog te maak. Vir die eerste keer is Suid-Afrikaanse tenks deel van die opmars om die Rooi Gevaar te stuit. Kommandant Leon Marais dra nie net die las as bevelvoerder nie, maar bots ook met sy direkte hoof. Dit is van die grootste veldslae met Suid-Afrikaanse tenks in Angola. Daar is soldate wat sterf en vermink word. Ander breek onder die spanning. Almal keer terug met wonde in hul gemoed. 'n Klinkende stuk van historiese fiksie.
"Die wind is in sy hare en in die lug is 'n intensiteit wat Leon Marais nog nooit tevore ervaar het nie. Het hy dit al ooit so mooi gesien? Natuurlik nie hiér nie. Miskien in die Drakensberge waar swaar reënwolke tussen hoë pieke saampak en die son deurlaat om presies op 'n vyftigsentkolletjie te skyn, maar nee, nie hier in Angola nie.
"Majoor!" Nico Wheeler, sy kompanieklerk, stamp aan Leon met sy kopskerm in 'n uitgestrekte hand.
Hy verstik in dieseldamp en stof terwyl die oorfone knars en krap en gons: "Kontak! Kontak!" skree iemand.
Links is 'n Ratel langs hulle. Regs nog een, maar g'n vyand nie. Hulle is in die voorste linie. Nog bosse maak voor hulle oop en dan sien hy die vuilwit
streep van die Portugese pad … en 'n vyandelike tenkafweerkanon van die vyand, ingegrawe om die pad te dek.
"Dit word stil in sy kop. Hy is nie meer bewus van die geraas nie. Ruik nie die stof nie, voel nie die hitte nie. Die aanval is al wat tel."